Beibele e re nea ditšhišinyo tše dingwe tšeo di ka re thušago. Tše dintši tša ditšhišinyo tšeo di akaretša taba ya gore re bonagatše “dika tšeo di enywago ke moya . . . [e lego] lerato, lethabo, khutšo, go se fele pelo, botho, toko, tumelo, boleta le boitshwaro.” (Bagal. 5:22, 23) Ge re bonagatša dika tše tša Modimo, re tla kgona go rarolla diphapano ka khutšo, go no swana le oli yeo e dirago gore motšhene o šome gabotse. Ke therešo gore dikarolong tše dingwe tša lefase go na le tšwelopele tabeng ya go fokotša bošoro. Go begilwe gore motseng woo o nago le badudi ba bantši wa São Paulo, Brazil, palo ya dipolao e theogile ka diperesente tše 80 mengwageng e lesome e fetilego. Lega go le bjalo, mehuta ka moka ya bosenyi bjo šoro e atile motseng woo gomme go bolawa mo e ka bago badudi ba 10 go ba 100 000. Ka gona, ke’ng seo se ka thušago go fediša bošoro ka mo go feletšego?